નહેરુનગર વિસ્તારમાંથી અપહરણ અને ગેંગ રેપની ઘટનામાં એક તરફ ટેકનિકલ તપાસ ચાલી રહી છે ત્યાં ઇમોશનલ લેટરની વિગતો પણ ભળી છે. શનિવારે રાત્રે વકીલની સલાહ લઈને ગૌરવ દાલમીયા ક્રાઈમ બ્રાન્ચમાં હાજર થયો હતો. ગૌરવે પીડિતાએ લખેલો પત્ર રજૂ કરીને ક્રાઈમ બ્રાન્ચને પણ આંચકો આપ્યો હતો. પીડિતાએ ફરિયાદ નોંધાવી તે પહેલાં ગૌરવને એક પત્ર લખીને કુરિયરથી મોકલી આપ્યો હતો. એક પાનાના આ પત્રમાં પીડિતાએ અંગ્રેજીમાં ગૌરવ સાથેની મિત્રતાના જૂના દિવસોની યાદને તાજા કરવાનો પ્રયાસ કર્યો હોવાનું કહેવાય છે. પીડિતાએ ફરિયાદ નોંધાવી તેના દસ દિવસ પહેલાં જ ગૌરવે લગ્ન કરવાની ના પાડી હોવાની વિગતો ખુલી ચૂકી છે. આ સંજોગોમાં પીડિતાએ લખેલા મનાતો ‘ઈમોશનલ લેટર' આ કેસમાં મહત્ત્વનો ગણાવાઈ રહ્યો છે.